LV Eiropas Savienības Oficiālais Vēstnesis C 266/14

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

2009/C 266/10

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

VIENOTS DOKUMENTS

PADOMES REGULA (EK) Nr. 510/2006

“MELANZANA ROSSA DI ROTONDA”

EK Nr.: IT-PDO-0005-0662-29.11.2007

AĢIN ( ) ACVN ( X )

1. Nosaukums:

“Melanzana Rossa di Rotonda”

2. Dalībvalsts vai trešā valsts:

Itālija

3. Lauksaimniecības produkta vai pārtikas produkta apraksts:

3.1. Produkta veids (kā III pielikumā):

1.6. grupa. Svaigi vai pārstrādāti augļi, dārzeņi un labība

3.2. Produkta apraksts, uz kuru attiecas nosaukums (1):

Ar aizsargātu cilmes vietas nosaukumu (ACVN) “Melanzana Rossa di Rotonda” apzīmē baklažānus, kas pieder pie Solanum aethiopicum sugas Melanzana Rossa di Rotonda ekotipa un plaši pazīstami ar nosaukumu “sarkanie baklažāni”. Pārdodot svaigus, “Melanzana Rossa di Rotonda” jābūt ar šādām īpašībām. Augļa – ogas – lielums: maksimālais garums 8 cm, maksimālais platums 8 cm un maksimālais svars 200 g. Krāsa un virskrāsa: gaiša zaļi oranža ar vieglām zaļganām niansēm nogatavošanās sākumposmā un pēc tam spilgti oranža, kas var kļūt koši sarkana. Oga: vesela, svaiga izskata, nebojāta. Mīkstums: konsistence gaļīga, griezuma vietā neapmelnē. Baklažāniem jābūt tīriem, bez redzamiem svešķermeņiem, bez neraksturīgas smaržas un/vai garšas. Bez pārmērīga virsmas mitruma.

3.3. Izejvielas (tikai pārstrādātiem produktiem):

—

3.4. Dzīvnieku barība (tikai dzīvnieku izcelsmes produktiem):

—

3.5. Īpaši ražošanas posmi, kas jāveic noteiktajā ģeogrāfiskajā apgabalā:

Visi posmi no produkta izaudzēšanas un novākšanas līdz iepakošanai un uzglabāšanai notiek 4. punktā norādītajā teritorijā, lai transportēšana un nevajadzīga pārcilāšana neiebojātu augļus un neielauzītu tiem kātiņus, tādējādi neatgriezeniski mainot produkta organoleptiskās īpašības.

3.6. Īpaši noteikumi griešanai, rīvēšanai, iepakošanai u. c.:

ACVN “Melanzana Rossa di Rotonda” nodošanai patēriņam jānotiek atbilstoši šādiem nosacījumiem: svaigs produkts jālaiž tirdzniecībā augu valsts izcelsmes materiāla vai kartona kastēs, otrreizēji pārstrādājamas plastmasas tīkliņos vai jebkura cita otrreizēji pārstrādājama, Kopienas tiesību aktos atļauta materiāla kastēs. Otrreizēji pārstrādājamas plastmasas tīkliņa iesaiņojumos, kuros pārdod ACVN “Melanzana Rossa di Rotonda”, nedrīkst būt vairāk par 1 kg produkta.

3.7. Īpaši noteikumi marķēšanai:

Uz kastēm piestiprinātajām etiķetēm ar skaidriem un salasāmiem iespiestiem burtiem jābūt šādām norādēm:

“Melanzana Rossa di Rotonda” un “denominazione d’origine protetta” (aizsargāts cilmes vietas nosaukums) vai tās akronīms DOP (ACVN) ar burtiem, kuru izmērs pārsniedz citiem apzīmējumiem izmantoto burtu izmēru: par iepakošanu vai ražošanu atbildīgā uzņēmuma nosaukums, juridiskais nosaukums un adrese, iepakojumā faktiski esošā produkta svars, izteikts atbilstoši spēkā esošajiem noteikumiem, logotips. Ir aizliegts pievienot jebkuru papildu apzīmējumu, tostarp īpašības vārdus “tipo”, “gusto”, “uso”, “selezionato”, “scelto” vai jebkuru līdzīgu apzīmējumu. Tomēr ir atļauts izmantot apzīmējumus, kas norāda uz uzņēmējsabiedrībām, nosaukumiem, juridiskajiem nosaukumiem, privātiem zīmoliem ar nosacījumu, ka tiem nav slavinoša rakstura un ka tie nemaldina pircēju. Šie apzīmējumi var būt uz etiķetes ar nosacījumu, ka burtu augstums un platums nav lielāks par pusi no to burtu lieluma, kas izmantoti aizsargāta cilmes vietas nosaukuma apzīmējumam. Pēc formas logotips ir elipse ar apmali, ko ārpusē iezīmē laškrāsas dubultlīnija un iekšpusē – laškrāsas līnija. Apmalei ir balts fons. Apmales augšējā daļā ir vārdi “Melanzana Rossa” un apakšējā daļā – “di Rotonda”. Elipses iekšpusē uz gaiša sārtas laškrāsas fona ir atveidots stilizēts sarkanais baklažāns ar ogas krāsas toņu pārejām no sarkana uz oranžu un kāta toņu pārejām no tumši zaļa uz gaiši zaļu. Zem elipses ir apzīmējums “Denominazione di Origine Protetta”.

4. Precīza ģeogrāfiskā apgabala definīcija:

ACVN “Melanzana Rossa di Rotonda” ražošanas un iesaiņošanas apgabalā iekļauta Potencas (Potenza) provinces visa šādu pašvaldību teritorija: Rotonda, Viggianello, Castelluccio Superiore, Castelluccio Inferiore.

5. Saikne ar ģeogrāfisko apgabalu:

5.1. Ģeogrāfiskā apgabala specifika:

Zemes gabali, kuros audzē “Melanzana Rossa di Rotonda”, atrodas ielejā, kuras ieplaka izveidojusies no kvartāra perioda ezera. Tāpēc tajos esošajām augsnēm ir aluviāla izcelsme, tās ir smilšainas un dūņaini mālainas, vēsas, dziļas un auglīgas ar lielu ūdensietilpību. Klimats ir lielākoties maigs, un laika posmā no oktobra līdz maijam bagātīgi līst.

5.2. Produkta specifika:

“Melanzana Rossa di Rotonda” galvenā raksturīgā īpašība, ar ko tas šajā ziņā ir kvalitatīvi atšķirīgs no citos reģionos ražotajiem baklažāniem, ir neliels ogas melnēšanu izraisošās hlorogēnskābes saturs. Šo īpašību augstu vērtē pārtikā lietojamo lauksaimniecības produktu un konservu rūpniecībā, jo tās dēļ mīkstums ilgi saglabā baltu krāsojumu pat pēc sagriešanas. Cita svarīga raksturīga īpašība ir apaļā forma, kas līdzīga tomātam, un tipiskā oranžā krāsa ar brūnganām/zaļganām dzīsliņām uz ogas, ar ko tā pēc ārējā izskata atšķiras no citu baklažānu augļiem.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN):

“Melanzana Rossa di Rotonda” galvenā raksturīgā īpašība ir neliels hlorogēnskābes saturs, no kuras atkarīga mīkstuma melnēšana pēc tā sagriešanas. Minētās skābes daudzums šajā produktā ir līdz 800 milj. daļām, kas ir stipri mazāk nekā visos citos šīs sugas baklažānos, kuros tas sasniedz 4 300 milj. daļas. Šī īpašība tiek augstu vērtēta pārtikā lietojamo lauksaimniecības produktu un konservu rūpniecībā, jo tās dēļ mīkstums arī pēc sagriešanas ilgi saglabā baltu krāsojumu. Cita svarīga raksturīga īpašība ir apaļā forma, kas līdzīga tomātam, un tipiskā oranžā krāsa, uz kuras redzamas brūnganas/zaļganas dzīsliņas. Šīs īpašības dara “Melanzana Rossa di Rotonda” unikālu un oriģinālu, jo tā audzēšana Itālijā kopš pagājušā gadsimta 40. gadiem ir apstiprināta vienīgi 4. punktā minētajā ierobežotajā apgabalā. Piemērotība apgabala klimatiskajiem apstākļiem ir veicinājusi tā izplatību, un, mijiedarbībā ar teritoriju un vidi, noteikusi tā unikālās īpašības. Produkta vienreizīgumu un kvalitātes īpašības, acīmredzot, tieši nosaka 5.1. punktā aprakstītais īpašais mikroklimats un dabīgā audzēšanas vide, kas atrodas Pollīno (Pollino) nacionālā parka centrālajā daļā un kam raksturīgs savdabīgs zemes gabalu izvietojums un labas kvalitātes augsnes, tīri ūdeņi, kuri iztek no pašā parkā esošiem avotiem un ir ļoti vērtīgi lauksaimnieciskā izmantojuma ziņā, maigs klimats; šos apstākļus Čirelli (Cirelli) savā 1853. gada monogrāfijā apraksta šādi: “Lauki ir bagāti ar ūdeņiem (…), kas ir ārkārtīgi noderīgi izmantošanai lauksaimniecībā un ko prasmīgie Rotondā dzīvojošie audzētāji labi prot likt lietā (…), audzētāju centīgums, klimata maigums, zemes gabalu izvietojums un augšņu labā kvalitāte ir visdrošākie faktori ražošanai, attiecīgi ievērojot dažādību, lai katru gadu nodrošinātu iedzīvotājus ar visu, kas nepieciešams iztikai.” Rotondas komūnā “Melanzana Rossa di Rotonda” pagājušā gadsimta sākumā ieaudzēja daži iedzīvotāji, kas, atgriezušies no kara Āfrikā, atveda sev līdzi vairākus šā tomātam stipri līdzīgā baklažāna eksemplārus. Gadu gaitā tā piemērošanās videi ir veicinājusi tā izplatību un raksturīgo īpašību attīstību, ar kurām tas atšķiras ne vien no citiem baklažāniem, bet pat no Āfrikas baklažāniem, no kuriem tas cēlies un kuri pēc formas bijuši garenāki, bet pēc krāsas – oranži un bez svītrojuma. “Melanzana Rossa di Rotonda” sevišķās, viegli pikantās garšas un antioksidējošo īpašību dēļ tos jau ilgu laiku patērē arī konservētus eļļā, un tādēļ tos tradicionāli audzē visos reģiona ģimeņu sakņu dārzos. “Sagra della Melanzana Rotonda di Rotonda” ik gadu joprojām pulcina Rotondā vairākus tūkstošus cilvēku un liecina, ka produktam ir pastāvīga vieta attiecīgā tipa sabiedriskās ēdināšanas uzņēmumos gan vietējā mērogā, gan arī aiz reģiona robežām. Šejienes gastronomiskajā tradīcijā “Melanzana Rossa di Rotonda” tiek celts galdā it visur un jo īpaši vietējos un reģiona augstas klases restorānos, un tā reputāciju labi apstiprina nozīmīgā vieta, kāda tam atvēlēta dažādās televīzijas programmās, specializētos apskatos un pavārgrāmatās. “Melanzana Rossa di Rotonda” 2004. gadā ir ierakstīts Bazilikas reģiona tradicionālo produktu sarakstā.

Atsauce uz specifikācijas publikāciju:

Valdība ir uzsākusi valsts iebildumu procedūru, ACVN “Melanzana Rossa di Rotonda” atzīšanas pieteikumu 2007. gada 20. septembrī publicējot Itālijas Republikas Oficiālā Vēstneša (Gazzetta Ufficiale della Repubblica Italiana) 219. numurā.

Ražošanas specifikācijas konsolidētā versija ir pieejama

http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg vai